SL
C 63/24
Uradni list Evropske unije
20.2.2023
Pritožba, ki jo je 21. decembra 2022 vložila Evropska centralna banka zoper sodbo Splošnega sodišča (četrti razširjeni senat) z dne 12. oktobra 2022 v zadevi T-502/19, Francesca Corneli/ECB (Zadeva C-777/22 P) (2023/C 63/31) Jezik postopka: italijanščina Stranke Pritožnica: Evropska centralna banka (zastopniki: C. Hernández Saseta, A. Pizzolla, agenta, M. Lamandini, avvocato) Drugi stranki v postopku: Francesca Corneli, Evropska komisija
Predlog Pritožnica Sodišču predlaga, naj: 1. sodbo Splošnega sodišča z dne 12. oktobra 2022, izrečeno v zadevi Francesca Corneli/ECB (T-502/19, neobjavljena, EU:T:2022:627) razveljavi v delu, v katerem sta bila z njo sklepa ECB z dne 1. januarja 2019 in z dne 29. marca 2019 razglašena za nična; 2. v ta namen ugotovi, da tožba, ki jo je pri Splošnem sodišču vložila Francesca Corneli, na podlagi člena 263(4) PDEU ni dopustna, in jo posledično v celoti zavrže; 3. podredno ugotovi, da sta bila sklepa ECB glede predmeta tega spora zakonita in po potrebi zadevo vrne Splošnemu sodišču, da bi to odločilo o tožbenih razlogih, ki v izpodbijani sodbi niso bili preučeni, in 4.
Francesci Corneli naloži plačilo stroškov postopka, ki so ECB nastali na obeh stopnjah.
Pritožbeni razlogi in bistvene trditve Evropska centralna banka v utemeljitev pritožbe navaja dva pritožbena razloga.
ECB s prvim pritožbenim razlogom trdi, da je Splošno sodišče večkrat napačno uporabilo pravo, kar je deloma storilo na podlagi izkrivljanja dejstev, pri presoji procesnega upravičenja in pravnega interesa Francesce Corneli, ki naj ne bi izpolnjevala pogojev iz člena 263(4) PDEU.
ECB zlasti trdi, da je Splošno sodišče: i. izkrivilo upoštevna dejstva, ker je ugotovilo, da sta sklepa, ki sta bila razglašena za nična, posegala v „pravice“, ki naj bi jih Francesca Corneli kot delničarka družbe Banca Carige domnevno imela, v resnici pa ne obstajajo ali pa ta sklepa ne posegata vanje; ii. napačno uporabilo pravo, ker je štelo, da imata sklepa, ki sta bila razglašena za nična, neposreden učinek na pravni položaj Francesce Corneli, ki je bila v času vložitve tožbe ena od 35 000 malih delničarjev družbe Banca Carige; iii.
napačno uporabilo pravo, ker je ugotovilo, da se sklepa, ki sta bila razglašena za nična, posamično nanašata na Francesco Corneli, ker je bila prizadeta v enem svojstvu – da je delničarka družbe Banca Carige –, ki jo je po mnenju Splošnega sodišča izključno opredeljevalo, in da se zato sklepa, ki sta bila razglašena za nična, posamično nanašata nanjo; iv. napačno uporabilo pravo, ker je ugotovilo, da ima Francesca Corneli interes za razglasitev ničnosti sklepov, ki sta bila razglašena za nična, ki se razlikuje od interesa naslovnika teh sklepov, to je družbe Banca Carige, saj ta ugotovitev ni v skladu z ustaljeno sodno prakso glede izjemnih primerov, v katerih je mogoče delničarju priznati pravni interes.